এখনো বাজারে উঠেনি দেশে উত্পাদিত পাকা আম। আর এই সুযোগে ভারতীয় আমে রাজধানী ঢাকার বাজার সয়লাব। এক কেজি ভারতীয় আম বিক্রি হচ্ছে একশ ৪০ টাকা থেকে দেড়শ টাকা দরে। সাতক্ষীরার ভোমরা এবং রাজশাহীর সোনা মসজিদ এলসি স্টেশন দিয়ে প্রতিদিন ভারত  থেকে বিপুল পরিমাণ আম আসছে। এছাড়া দেশের বিভিন্ন সীমান্ত দিয়ে চোরাপথেও আসছে ভারতীয় আম। ভারত থেকে আমদানীকৃত এসব আম কারবাইড দিয়ে পাকানো, যা মানবদেহের জন্য খুবই ক্ষতিকর। বাজার থেকে কেনার পর ঘরে রাখলে একদিনের মধ্যেই এসব আম পচে যাচ্ছে। এরপরও ক্ষতিকর এ আম মানুষকে আকৃষ্ট করছে। বাজারে আগাম ওঠা এ আম কেনার জন্য একশ্রেণীর ক্রেতা রীতিমতো হুমড়ি খেয়ে পড়ছে। রাজধানীর বাদামতলী পাইকারী বাজারে প্রতিদিন শত শত মণ ভারতীয় আম বেচাকেনা হচ্ছে। নিউমার্কেট, ফকিরাপুল, হাতিরপুল, মিরপুর কাজিপাড়া, সদরঘাট, ফুলবাড়িয়া, ফার্মগেটসহ রাজধানীর  বিভিন্ন ফলের বাজারে ভারতীয় আমের ছড়াছড়ি। মতিঝিল অফিসপাড়া জুড়ে রাস্তার পাশেও সারাদিন আমের দোকান বসেছে। কারবাইড দিয়ে পাকানো আম ছাড়াও ভারতীয় কাঁচা-মিঠা আমেও রাজধানীর বাজার ভরে গেছে। এই কাঁচা-মিঠা আম প্রতি কেজি ১০০ টাকায় পাওয়া যাচ্ছে।